הפריגטה הצרפתית אוברן, שלטענת הרוסים הייתה מעורבת במתקפה
**מתקפת הטילים בלטקיה** היא תקיפה שביצע חיל האוויר הישראלי ב-17 בספטמבר 2018, בה הותקפו מחסני נשק ותחמושת במערב סוריה, בלטקיה, בחומס ובטרטוס.
מערכות ההגנה האווירית של צבא סוריה, שניסו להפיל כלי טיס ישראליים, הפילו בטעות מטוס סיור איליושין Il-20M אלינטי רוסי עליו היו 15 אנשי צוות של צבא רוסיה.

התקיפה בוצעה שעות אחדות לאחר החתימה על ההסכם הרוסי-טורקי ליצירת אזור מפורז במחוז אידליב, אשר דחתה מבצע צבאי שתוכנן על ידי כוחות הממשל הסורי ובעלות בריתו להשגת שליטה באזור.

המתקפות
-------

בליל 17 בספטמבר 2018, תקפו מטוסי F-16 פייטינג פלקון של חיל האוויר הישראלי יעדים צבאיים בסוריה. סמוך לשעה 22:00, מספר גדול של טילי אוויר-קרקע פגעו בלטקיה ובמחוזות טרטוס וחומס שבמערב סוריה.

המרכז הסורי לזכויות אדם דיווח כי הטילים כוונו אל מחסני תחמושת השייכים למכון התעשייה הטכנית בפרבר של לטקיה. שני בני אדם נהרגו ועשרה נפצעו. מספר מחסני נשק ותחמושת נפגעו, ולפחות מחסן תחמושת גדול אחד הושמד לחלוטין.

בשונה ממנהגה, התייחסה ישראל לתקיפה זו ודובר צה"ל הצהיר כי "מטוסי קרב של צה"ל תקפו הלילה מתקן של הצבא הסורי ממנו עמדו להעביר מערכות לייצור נשק מדויק וקטלני עבור איראן וחיזבאללה בלבנון. נשק זה נועד לתקוף את ישראל ומהווה איום בלתי נסבל כלפיה."

לדברי משרד ההגנה הרוסי, הפריגטה הצרפתית אוברן (Auvergne) (צר') שיגרה טילים במהלך המתקפה, בנוסף לחדירת המטוס הישראלי. צרפת הכחישה כל מעורבות בתקיפה.

הפלת מטוס הביון הרוסי
---------------------

מטוס האיליושין Il-20M שהתרסק, בתצלום משנת 2015
בזמן המתקפה האווירית הפעילו הסורים את מערכות ההגנה האווירית שלהם, בניסיון ליירט את המטוסים הישראליים, וירו לכל עבר עשרות טילי קרקע-אוויר במשך כ-40 דקות. לאש נקלע מטוס ביון רוסי מדגם איליושין Il-20M שהיה בדרכו לנחיתה בשדה התעופה הצבאי חמיימים, והוא הופל בטיל קרקע-אוויר סורי. המטוס הופל כשהיה מעל הים התיכון כ-35 ק"מ ממערב לבסיס חמיימים, כשעליו 15 חיילים רוסים. רוסיה פתחה בחיפושים בים התיכון אחר שרידי המטוס, ובמסגרת זו סגרה לשיט ולטיסה אזורים בים התיכון. רוסיה ציינה שלא מסרה לסוריה את קודי זיהוי עמית-טורף של מטוסיה, אף שאלה יכלו למנוע את הפלת המטוס.

תגובות
------

בתגובה להפלת המטוס זומן גרי קורן, שגריר ישראל ברוסיה, לשיחת הבהרה במשרד החוץ הרוסי. כמו כן, הצהיר דובר משרד ההגנה הרוסי כי ישראל אשמה בהפלת המטוס בעקבות מתן התראה קצרה מדי לתקיפה. בהמשך ריכך נשיא רוסיה ולדימיר פוטין את התגובה ואמר שישראל לא הפילה בכוונה את המטוס הרוסי, ושנפילתו היא תוצאה של שרשרת טעויות טראגית.

לטענת צה"ל, מנגנוני התיאום בין צה"ל לצבא רוסיה פעלו היטב, וכי האשמה על הפלת המטוס מונחת לפתחה של סוריה. זאת משום שביצעה יירוט ללא הבחנה, באיחור, לאחר שהמטוסים הישראליים חזרו לשטח ישראל. בתגובה הרשמית מסר דובר צה"ל: "ישראל מביעה צער על מותם של אנשי צוות המטוס הרוסי שהופל הלילה כתוצאה מפגיעת אש נ"מ סורית, מטילה את האחריות המלאה לאירוע על משטר אסד שצבאו הפיל את המטוס הרוסי ורואה גם באיראן ובארגון חזבאללה שותפות באחריות לאירוע מצער זה".

ראש ממשלת ישראל, בנימין נתניהו, התקשר לנשיא רוסיה והביע צער על התרסקות המטוס. הוא ציין שהאחריות להפלתו מוטלת על סוריה.

כשלושה ימים לאחר התקרית יצאה לרוסיה משלחת צה"לית בראשות מפקד חיל האוויר עמיקם נורקין. המשלחת הציגה את ממצאי התחקיר של צה"ל בניסיון להפיג את המתחים שנוצרו בעקבות התקרית.

ב-23 בספטמבר הציג דובר משרד ההגנה הרוסי איגור קונאשנקוב את התחקיר הרוסי, ולפיו הועברה מישראל הודעה שגויה בנוגע למיקום התקיפה. המטוס הרוסי דיווח ב-22:07 כי הוא תחת אש; ב-22:29 דיווחו הרוסים לישראל כי כלי הטיס נמצא במצוקה ודרשו שהמטוסים הישראליים יעזבו את האזור; וב-22:53 דיווחה ישראל כי הם עזבו את המרחב האווירי הסורי. צה"ל הגיב לתחקיר הרוסי בהודעה כי 

> 
> הפרטים המלאים, המדויקים והעובדתיים, ידועים לאנשי המקצוע העוסקים בדבר בצבא רוסיה ומהם עולה בבירור כי מנגנון מניעת החיכוך פעל בזמן (כפי שפעל בשנתיים וחצי האחרונות), חיל האוויר הישראלי לא הסתתר מאחורי מטוס כלשהו וכי המטוסים הישראליים היו בשטח האווירי של ישראל בזמן הפגיעה הסורית במטוס הרוסי.
> 
> 
> 
> 

 למחרת, הודיע שר ההגנה של רוסיה סרגיי שויגו כי צבא רוסיה יעביר את מערכות טילי הנ"מ S-300 לידי צבא סוריה.

קישורים חיצוניים
----------------

* צה"ל תקף ציוד לנשק מדויק עבור איראן וחיזבאללה, באתר צה"ל, 18 בספטמבר 2018
* תיק התאונה והיסטוריית המטוס של איליושין Il-20M, באתר Aviation Safety Network (באנגלית)
* יואב זיתון, הלוויין חושף: מחסן תחמושת הושמד, מטוס איראני נפגע, באתר ynet, 19 בספטמבר 2018
* הרוסים הציגו את התחקיר ומתעקשים: ישראל אשמה בהפלת המטוס, באתר ynet, 23 בספטמבר 2018
* השקרים, התירוצים וההתעלמות: ניתוח הדו"ח הרוסי על הפלת המטוס, באתר ynet, 23 בספטמבר 2018
* אתר למנויים בלבד עמוס הראל, משינוי הזמנים ועד תמונת המכ"מ שלא היתה: גרסת ישראל להפלת המטוס הרוסי, באתר הארץ, 28 בספטמבר 2018

הערות שוליים
------------

1. ↑  Press, Jim Heintz, The Associated Press, Sarah El Deeb, The Associated (17 בספטמבר 2018). "Russia, Turkey to create demilitarized zone for Syria's Idlib". `{{cite web}}`:  (עזרה)
2. ↑  רוסיה מקימה אזור מפורז באידליב: "לא יהיה מבצע צבאי"
3. ↑  "Update: Large number of missiles hitting several Syrian provinces". 17 בספטמבר 2018. `{{cite web}}`:  (עזרה)
4. ↑  יואב זיתון, הלוויין חושף: מחסן תחמושת הושמד, מטוס איראני נפגע, באתר ynet, 19 בספטמבר 2018.
5. 1 2   צה"ל תקף ציוד לנשק מדויק עבור איראן וחיזבאללה, באתר צה"ל, 18 בספטמבר 2018.
6. ↑  דובר צה"ל,  הודעת דובר צה"ל], ‏18.9.2018
7. ↑  Plane shot down over Syria puts Russia-Israel relations to the test, Al-Monitor, Maxim A. Suchkov, 20 September 2018
8. ↑  "Russia detects missile launches from French frigate off Syria's coast in Mediterranean – MoD". 17 בספטמבר 2018. `{{cite web}}`:  (עזרה)
9. ↑  Russian 'fake news' machine going mad, says French envoy to U.S. Reuters, 18.09.2018.
10. ↑  יואב זיתון, עשרות טילים ב-40 דקות: התחקיר הישראלי מול הטענות הרוסיות, באתר ynet, 20 בספטמבר 2018.
11. ↑  ЦАХАЛ сожалеет о сбитом Ил-20 и возлагает ответственность на ПВО Сирии
12. ↑  רוסיה: סוריה הפילה בשוגג מטוס שלנו בגלל התקיפה של ישראל בלטקיה, באתר וואלה!‏, 18 בספטמבר 2018.
13. 1 2  רוסיה מחפשת שרידים בים: "לא העברנו זע"ט לסורים", באתר ynet, 20 בספטמבר 2018
14. ↑  טל שניידר, ‏רוסיה: "פרובוקציה מכוונת של ישראל, שומרים זכות להגיב", באתר גלובס, 18 בספטמבר 2018
15. ↑  מואב ורדי, הפלת המטוס הרוסי: נתניהו ופוטין שוחחו בטלפון, באתר כאן – תאגיד השידור הישראלי, 19 בספטמבר 2018
16. ↑  אמיר בוחבוט‏, צה"ל: סוריה אחראית להפלת המטוס הרוסי; מביעים צער על מות אנשי הצוות, באתר וואלה!‏, 18 בספטמבר 2018,  
יואב זיתון ואיתמר אייכנר, צה"ל: מצטערים שנהרגו רוסים, הסורים אשמים. פוטין: שרשרת טעויות, באתר ynet, 18 בספטמבר 2018
17. ↑  טל שלו‏, נתניהו לפוטין: מביעים צער על התרסקות המטוס, אך האחריות על סוריה, באתר וואלה!‏, 19 בספטמבר 2018.
18. ↑   מנגנון מניעת החיכוך ימשיך לפעול כסדרו, באתר צה"ל, 20 בספטמבר 2018.
19. ↑  ynet, הרוסים הציגו את התחקיר ומתעקשים: ישראל אשמה בהפלת המטוס, באתר ynet, 23 בספטמבר 2018
20. ↑  ynet ודניאל סלאמה, רוסיה במסר תקיף לישראל: בשבועיים הקרובים נעביר נ"מ מתקדם לסוריה, באתר ynet, 24 בספטמבר 2018